Khieu Samphan

**Khieu Samphan** (kmerski: ខៀវ សំផន; Romdoul, 27. srpnja 1931.) je bivši kambodžanski komunistički političar i jedan od čelnika Crvenih Kmera. Za vrijeme Demokratske Kampućije, Khieu Samphan je bio predsjednik Državnog prezidija (državni poglavar) te jedan od najbližih suradnika Pol Pota; njegov nadimak bio je **"brat broj 4"**. Godine 2014., Nuon Chea ("brat broj 2") i on su, kao najviši preživjeli članovi Crvenih Kmera, osuđeni na doživotni zatvor zbog njihove uloge u kambodžanskom genocidu.

Khieu Samphan, koji je bio jedan od rijetkih Crvenih Kmera koji nije bio koristio pseudonim, rođen je 1931. godine kao sin Khieua Longa i njegove supruge, Por Kong. Dok je Khieu još bio dijete, njegov je otac uhapšen i osuđen za korupciju, zbog čega je njegova majka morala prodavati voće i povrće kako bi preživjeli. Ipak, Khieu Samphan je uspio upasti na prestižni Lycée Sisowath, odakle je otišao u Francusku; u Montpellieru je diplomirao ekonomske nauke, dok je doktorat iz istog područja, na temu "Kambodžansko gospodarstvo i industrijski razvoj", stekao u Parizu. Tokom 50-ih godina je došao u doticaj s ljevičarskim krugovima koji su djelovali u Parizu te se ubrzo pridružio skupini ljevičarskih sunarodnjaka, koji će nekoliko godina kasnije činiti ideološku okosnicu KP Kampućije; Khieu Samphan je bio glavni ekonomski ideolog partije, u kojem se svojstvu zalagao za potpunu autarkiju kambodžanskog gospodarstva.

Sada doktor nauka, Khieu Samphan se 1959. godine vratio u Phnom Penh, gdje je dobio profesorsko mjesto na pravnom fakultetu i gdje je započeo časopis *L'Observateur* na francuskom jeziku, koji je bio smatran protudržavnim. Vlada je ubrzo zabranila časopis, a policija je javno osramotila Khieua tako što ga je pretukla, razodjenula i takvog fotografirala u javnosti. Ipak, Norodom Sihanouk ga je pozvao da bude dio njegovog pokreta Sangkum, a kasnije i "kontravlade" koju je princ formirao u trenuku jačanja desnice pod vodstvom Lon Nola. Međutim, Khieuovi radikalni stavovi ubrzo su doveli do raskola u stranci, nakon čega je ovaj morao pobjeći u džunglu kako bi izbjegao hapšenje; u to su doba kružile glasine kako su Sihanoukove sigurnosne snage ubile Khieua.

Kada je 1970. godine princ Sihanouk svrgnut u puču što ga je predvodio Lon Nol, nakon čega je uspostavljena Kmerska Republika, Khieu Samphan se ujedinio sa svojim bivšim oponentnom te postao dio ujedinjene vlade u egzilu, FUNK-a. Služeći kao zamjenik premijera, ministar obrane te vrhovni zapovjednik revolucionarne vojske (GRUNK), Khieu je bio najviše rangirani član Crvenih Kmera u Sihanoukovoj vladi. Nakon pet godina građanskog rata, Crveni Kmeri u travnju 1975. godine ulaze u Phnom Penh, čime Lonov režim i službeno pada. Nakon konsolidacije vlasti Crvenih Kmera i službene uspostave Demokratske Kampućije, Khieu Samphan je postao predsjednik Državnog prezidija. Ostavši među čelnicima pokreta i lojalan Pol Potu, Khieu je izbjegao nekoliko valova čistki, koji su do kraja 1978. godine bili provedeni u Kampućiji.

Nakon pada režima početkom 1979. godine, Khieu je s ostalim Crvenim Kmerima pobjegao u džunglu na granici s Tajlandom. Godine 1985., službeno je naslijedio Pol Pota kao čelnik Crvenih Kmera te je na toj poziciji ostao sve do 1998. godine. U prosincu iste godine, Nuon Chea i Khieu Samphan su se predali državnim vlastima, međutim premijer Hun Sen je, unatoč snažnom međunarodnom pritisku, odbio pokrenuti kazneni postupak protiv dvojice bivših čelnika Crvenih Kmera.

Samphan je, ipak, uhapšen tokom 2007. godine, zajedno s ostalim preživjelim čelnicima Crvenih Kmera, te doveden pred Kambodžanski tribunal pod optužbama za ratne zločine i zločine protiv čovječnosti. Tokom procesa se branio kako osobno nije bio odgovoran za zlodjela počinjena od strane režima, priznajući kako je velik broj ljudi smrtno stradao tokom četiri godine vladavine Crvenih Kmera. U kolovozu 2014., sud ga je osudio na doživotni zatvor zbog zločina protiv čovječnosti, dok je postupak za genocid nad Vijetnamcima okončan 2018. godine, također osuđujućom presudom. Khieu Samphan se trenutno nalazi u zatvoru u Phnom Penhu.

## Reference

## Vanjske veze

* Cambodia Tribunal Monitor

|-

|-

|-